Sandheden om hvad der er sket med den saudiarabiske journalist Jamal Khashoggi skal for en dag.

Sådan lyder det fra udenrigsminister Anders Samuelsen (LA) på 17. dagen for journalistens forsvinden. Khashoggi gik ind i det saudiarabiske konsulat i tyrkiske Istanbul 2. oktober og er ikke blevet set siden.

Læs også : TIDSLINJE Få overblik over Jamal Khashoggis mystiske forsvinden

Ifølge Tyrkiet blev han dræbt der af tilrejsende saudiarabiske agenter, som efterfølgende har skilt sig af med liget, før de rejste hjem igen.

- Jamal Khashoggis forsvinden er stærkt bekymrende, og det har Danmark klart givet udtryk for i EU-regi, hvor vi løbende drøfter sagen, lyder det i en skriftlig udtalelse til DR Nyheder.

- Hvis bare en brøkdel af de historier, der er kommet ud nu om hvad der er sket, er rigtige, er det jo fuldstændig absurd og uacceptabelt. Derfor er det godt, at sagen nu bliver forsøgt opklaret, siger udenrigsministeren.

Kronprinseparret besøgte Saudi-Arabien

Det har ikke været muligt at få et interview i stand med ministeren, som har været til møder i Bruxelles i løbet af dagen.

DR Nyheder ville gerne have spurgt om, hvad sagen skal betyde for de danske relationer med Saudi-Arabien.

Blandt andet var tidligere udenrigsminister Kristian Jensen (V) - nuværende finansminister - med, da kronprinseparret besøgte landet sammen med en større erhvervsdelegation i februar 2016.

Læs også : Saudi-Arabien får dumpekarakter i menneskerettigheder og frihed

- Hvis vi alene skulle samarbejde med lande, som har de samme menneskerettighedsstandarder som Danmark, så ville vi nøjes med kun at skulle samarbejde med de nordiske lande, sagde Kristian Jensen dengang til Berlingske.

Eftersøgning udvidet til skov

Tidligere i dag gjorde den amerikanske præsident, Donald Trump, det klart, at han nu finder det overhængende sandsynligt at Khashoggi er død.

Under samme interview sagde han, at det vil få "alvorlige" konsekvenser, hvis journalisten er blevet dræbt på det saudiarabiske styres foranledning.

I dag er ansatte på Saudi-Arabiens konsulat i Istanbul blevet afhørt af en tyrkisk anklager. Konsulatet og konsulens residens er tidligere blevet undersøgt af tyrkiske efterforskere.

Ifølge BBC er efterforskningen efter journalistens lig blevet udvidet til Belgrad-skoven uden for Istanbul.

De tyrkiske myndigheder siger, at de har både video- og lydoptagelser af drabet på den saudiarabiske journalist.